KYK: Solidariteit staan gereed om JOU pensioen te beskerm - Solidariteit WêreldSolidariteit Wêreld
Tuis › Nuuskantoor › KYK: Solidariteit staan gereed om JOU pensioen te beskerm
KYK: Solidariteit staan gereed om JOU pensioen te beskerm
Solidariteit het met regstappe begin om die kaping van staatsamptenare se pensioene te stop. In 'n regsbrief aan die Staatspensioenfonds (GEPF) asook die Openbare Beleggingskorporasie (OBK) het Solidariteit se regspan geëis dat die instellings se trustees en direksie nie die omstrede plan om Eskom uit die GEPF te finansier, moet aanvaar nie.
Indien Solidariteit nie so 'n waarborg kry nie, of indien besluit word om die omstrede Eskom-plan te implementeer, sal Solidariteit verdere regstappe, wat dringende regshulp kan insluit, doen.
Volgens dr. Dirk Hermann, bestuurshoof van Solidariteit, is die mandaat van trustees nie om die land se groot sosio-ekonomiese uitdagings op te los nie. Hul taak is ook nie om ekonomiese groei te stimuleer om moontlike sekondêre voordeel vir pensioenfondslede te bewerkstellig nie. Hul mandaat is om toe te sien dat daar 'n primêre voordeel moet wees.
"Dit is nie werkers se verantwoordelikheid om bankrot staatsondernemings te befonds nie. Pensioenkaping kan nie die skade van staatskaping regstel nie. 'n Groot fout kan nie deur nog 'n groot fout reggestel word nie. Eers was dit R85 miljard rand, nou is dit R250 miljard. Eers is dit Eskom en later gaan dit Denel, die SAL en e-tol word. Dit begin by die GEPF en as 'n vrywillige bydrae. Later word privaat fondse betrek en dan word die bydrae verpligtend. Ons sê nie net hierdie besluit die stryd aan nie, maar ons baklei teen die volle konsekwensie van besluite wat nog gaan kom. Oor die vraag oor hoe staatsonderneming befonds moet word, sal ons graag in gesprek met die regering tree. Om mense se aftreegeld sonder hul toestemming te gebruik, is ekonomies dwaas en immoreel," het Hermann gesê.